Hagen har flere ganger rost innvandringsministeren, og i et intervju med Aftenposten nevner han henne som en soleklar kandidat som Frps neste partitopp.

– Sylvi er per dags dato den soleklare kandidaten den dagen det er aktuelt. Hun har en meget høy stjerne i partiet, men også blant folk flest, sier den tidligere Frp-lederen.

Han mener blant annet at Listhaug har skåret gjennom med tydelig tale som innvandrings- og integreringsminister, at hun har god bakgrunn og ikke har noen svakheter.

Finansminister Siv Jensen blir kommende helg gjenvalgt som partileder i Frp. Hun sier til avisen at det er hyggelig at Hagen snakker pent om Listhaug, men at det nok er mange som vil ha en mening om temaet «når dette blir aktuelt».